ՀԻՄՆԱՎՈՐՈՒՄ
«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2025 ԹՎԱԿԱՆԻ ՕԳՈՍՏՈՍԻ 14-Ի N 1150-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ՎԵՐԱԲԵՐՅԱԼ
1. Իրավական ակտի ընդունման անհրաժեշտությունը.
  Հայաստանի Հանրապետության կառավարության 2025 թվականի օգոստոսի 14-ի N 1150-Ն որոշմամբ սահմանվել է բարձր կատարողականի արդյունք ունեցող ուսումնական հաստատություններին խրախուսելու, ինչպես նաև ցածր կատարողականի արդյունք ունեցող հաստատություններին աջակցելու նպատակով լրացուցիչ ֆինանսավորում տրամադրելու կարգը։
   Կարգով նախատեսվել է հանրակրթական պետական ուսումնական հաստատությունների կատարողականի գնահատման գործընթաց, որի նպատակն է բացահայտել բարձր կատարողականի արդյունք ունեցող հաստատություններին՝ նրանց խրախուսելու, ինչպես նաև ցածր կատարողականի արդյունք ունեցող հաստատությունների զարգացման կարիքները գնահատելու և համապատասխան աջակցություն տրամադրելու համար անհրաժեշտ հիմքեր ձևավորելու նպատակով։
   Ներկայում անհրաժեշտություն է առաջացել վերանայելու և հստակեցնելու հաստատությունների կատարողականի գնահատման չափանիշները, գնահատման գործընթացի կազմակերպման ընթացակարգերը, ինչպես նաև գնահատման համար անհրաժեշտ տվյալների շրջանակը՝ գնահատման գործընթացի ամբողջականությունը, հետևողականությունը և միասնականությունը ապահովելու նպատակով։
  Միաժամանակ անհրաժեշտություն է առաջացել հստակեցնելու գնահատման չափանիշների ներկայացման և հաստատման ընթացակարգը, ֆինանսական միջոցների օգտագործման ուղղությունները, ֆինանսական խրախուսման տրամադրման հետ կապված կարգավորումները, ինչպես նաև սահմանելու բարձր և ցածր կատարողականի արդյունք ունեցող հաստատությունների վերաբերյալ տվյալների ներկայացման համապատասխան ձևաչափեր։
2. Առաջարկվող կարգավորման բնույթը.
Նախագծով առաջարկվում է փոփոխություններ և լրացումներ կատարել Հայաստանի Հանրապետության կառավարության 2025 թվականի օգոստոսի 14-ի N 1150-Ն որոշման հավելվածում՝ բարձր և ցածր կատարողականի արդյունք ունեցող հանրակրթական ուսումնական հաստատությունների գնահատման գործընթացի, գնահատման չափանիշների, ֆինանսական միջոցների օգտագործման և անհրաժեշտ տվյալների հավաքագրման ու ներկայացման կարգավորումները հստակեցնելու նպատակով։
Մասնավորապես՝
1. հստակեցվում է գնահատման չափանիշների ներկայացման և հաստատման ընթացակարգը՝ նախատեսելով, որ գնահատման չափանիշների նախագիծը հանձնաժողովին ներկայացվում է մինչև գնահատման գործընթացի մեկնարկը, իսկ չափանիշները հաստատվում են հանձնաժողովի կողմից՝ նախարարի հրամանով։ Միաժամանակ սահմանվում է, որ գնահատման չափանիշների կիրառման մեթոդաբանությունը, այդ թվում՝ դրանց կշիռները, շեմային արժեքները և գնահատման հաշվարկային մեխանիզմը, հրապարակման ենթակա չէ.
2. հստակեցվում են բարձր կատարողականի արդյունք ունեցող հաստատությունների կողմից ներկայացվող նորարարական ծրագրին, ինչպես նաև նախարարության կողմից տվյալ ուսումնական տարվա համար որպես առաջնահերթություն սահմանված առնվազն մեկ ծրագրին հաստատության մասնակցությանը ներկայացվող պահանջները.
3. հստակեցվում է գնահատման հանձնաժողովի կողմից ներկայացված հայտերի ուսումնասիրման և գնահատման գործընթացը՝ այն կապելով սահմանված գնահատման չափանիշների հետ.
4. հստակեցվում են ֆինանսական խրախուսման տրամադրման հետ կապված կարգավորումները՝ հաշվի առնելով բյուջետային հատկացման ընդհանուր չափը.
5. վերանայվում են հաստատության գործունեության գնահատման չափանիշները՝ ներառելով ուսումնական պլանի ձևավորման ժամկետի, ուսումնական պլանում կատարված փոփոխությունների, դասաբաշխման՝ ըստ պետական և դպրոցական բաղադրիչների, անհատական բաղադրիչի օգտագործման, դրա հաշվին ձևավորված խմբակների և դրանցում սովորողների թվի, թեմատիկ պլանների ձևավորման ժամկետների, ցածր առաջադիմություն ունեցող սովորողների համար երկարօրյա ուսուցման կազմակերպման և այդ ծառայություններից օգտվող սովորողների թվի, նախագծային աշխատանքներում սովորողների ներգրավվածության, սովորողների փոխադրման և ավարտական փաստաթղթերի ձևավորման գործընթացների, տվյալ տարվա հերթական ատեստավորումը չհաղթահարած ուսուցիչների թվի, մասնագիտական զարգացման կարիքի գնահատման արդյունքում գնահատականի փոփոխություն ունեցած ուսուցիչների թվի, ինչպես նաև սովորողների գնահատման համակարգի օբյեկտիվության վերաբերյալ չափանիշները.
6. վերջին հինգ տարվա ընթացքում հաստատության մանկավարժական համակազմի մասնագիտական կարողությունները բնութագրող չափանիշների շրջանակում ներառվում են կամավոր ատեստավորման դրական արդյունք ունեցող և տարակարգ ունեցող մանկավարժական աշխատողների թվերը.
7. հստակեցվում են բարձր և ցածր կատարողականի արդյունք ունեցող հաստատությունների համար ֆինանսական միջոցների օգտագործման ուղղությունները։ Բարձր կատարողականի արդյունք ունեցող հաստատություններին հնարավորություն է ընձեռվում ներկայացնելու իրենց փորձը միջազգային կամ տեղական համաժողովներում, հանրայնացնելու ձեռքբերումները և առկա ռեսուրսներն ընդգրկելու տարբեր ծրագրերում, իսկ ցածր կատարողականի արդյունք ունեցող հաստատություններին՝ ուսումնասիրելու այլ հաստատությունների փորձը տեղական համաժողովներում.
8. նոր խմբագրությամբ շարադրվում է «Բարձր կատարողականի արդյունքով գնահատման համար հաստատության վերաբերյալ տվյալներ» Ձև N 1-ը, իսկ հավելվածը լրացվում է նոր՝ Ձև N 2-ով, որով սահմանվում է ցածր կատարողականի արդյունքով գնահատման համար հաստատության վերաբերյալ տվյալների ներկայացման միասնական ձևաչափ։
Գնահատման չափանիշների կիրառման մեթոդաբանության, այդ թվում՝ կշիռների, շեմային արժեքների և գնահատման հաշվարկային մեխանիզմի չհրապարակման կարգավորումը նպատակ ունի նվազեցնել գնահատման ցուցանիշների ձևական ապահովման և գնահատման արդյունքների վրա արհեստական ազդեցության ռիսկերը՝ նպաստելով հաստատությունների գործունեության իրական արդյունքների հիման վրա գնահատման իրականացմանը։ Միաժամանակ գնահատման չափանիշների սահմանման և հաստատման ընթացակարգի հստակեցումը նպատակ ունի ապահովելու գնահատման գործընթացի կազմակերպման միասնական հիմքը։
Առաջարկվող կարգավորումները միտված են հաստատությունների կատարողականի գնահատման գործընթացի կատարելագործմանը, գնահատման ընթացակարգերի և չափանիշների հստակեցմանը, տվյալների հավաքագրման և ներկայացման միասնական մոտեցումների ձևավորմանը, ինչպես նաև բարձր և ցածր կատարողականի արդյունք ունեցող հաստատություններին տրամադրվող խրախուսման և աջակցության միջոցների նպատակային կիրառմանը։
3. Նախագծի ընդունմամբ ակնկալվող արդյունքները.
Նախագծի ընդունմամբ ակնկալվում է՝
1. հստակեցնել հանրակրթական ուսումնական հաստատությունների կատարողականի գնահատման չափանիշները և գնահատման գործընթացի կազմակերպման ընթացակարգերը.
2. ապահովել հաստատությունների գործունեության գնահատման համար անհրաժեշտ տվյալների հավաքագրման և ներկայացման միասնական ձևաչափի կիրառումը.
3. բարձրացնել գնահատման գործընթացի հետևողականությունն ու հաստատությունների գործունեության արդյունքների համադրելիությունը.
4. նպաստել բարձր կատարողականի արդյունք ունեցող հաստատությունների ձեռքբերումների տարածմանը և ցածր կատարողականի արդյունք ունեցող հաստատությունների զարգացմանն ուղղված աջակցության նպատակային կազմակերպմանը.
5. հստակեցնել տրամադրվող լրացուցիչ ֆինանսական միջոցների օգտագործման ուղղությունները և հաստատությունների կատարողականի գնահատման գործընթացի հետագա կատարելագործման համար անհրաժեշտ կարգավորումները։
4. Կապը ռազմավարական փաստաթղթերի հետ.
Նախագծի ընդունման անհրաժեշտությունը բխում է Հայաստանի Հանրապետության կառավարության 2023 թվականի մարտի 16-ի N 351-Լ որոշման N 1 հավելվածի «Հանրակրթություն» բաժնի 4.2.2-րդ կետով նախատեսված՝ «Բարձր կատարողականի արդյունքում ուսումնական հաստատություններին խրախուսելու, ինչպես նաև ցածր կատարողականի արդյունքում աջակցելու նպատակով լրացուցիչ ֆինանսավորում տրամադրելու մեխանիզմի ներդրում» գործողությունից։
5. Իրավական ակտի մշակման գործընթացում ներգրավված ինստիտուտները, անձինք.
Հայաստանի Հանրապետության կրթության, գիտության, մշակույթի և սպորտի նախարարություն։
6. Նախագծի ընդունման կապակցությամբ պետական բյուջեի ծախսերի փոփոխությունը.
[bookmark: _GoBack]Նախագծի ընդունմամբ Հայաստանի Հանրապետության պետական բյուջեի եկամուտների և ծախսերի փոփոխություն չի նախատեսվում։ Նախագծով չեն փոփոխվում հաստատությունների կատարողականի արդյունքներով լրացուցիչ ֆինանսավորում տրամադրելու համար նախատեսված ֆինանսավորման ընդհանուր չափերը, այլ հստակեցվում են հաստատությունների գնահատման չափանիշները, գնահատման գործընթացի կազմակերպման ընթացակարգերը, ֆինանսական միջոցների օգտագործման ուղղությունները և տվյալների ներկայացման ձևաչափերը։

